b'\n_START_ARTICLE_\nEvjemoen\n_START_PARAGRAPH_\nEvjemoen var en milit\xc3\xa6rleir som tilh\xc3\xb8rte Forsvaret fra 1912 til og med 2002. Leiren ligger s\xc3\xb8r for Evje i Evje og Hornnes kommune i Aust-Agder. Evjemoen ble fra 1953 til 1995 brukt som rekruttskole for Infanteriets \xc3\xb8vingsavdeling nr. II (I\xc3\x982). Leiren hadde ogs\xc3\xa5 flere tekniske verksteder. Siste funksjon f\xc3\xb8r nedleggelsen 10. desember 2002 var som standkvarter for Agder regiment, med administrasjon og rekruttskole. Evjemoen ble utrangert 1. januar 2003 og overf\xc3\xb8rt til Forsvarsbygg.\n_START_SECTION_\nHistorie\n_START_PARAGRAPH_\nEvjemoen ble etablert i 1912 som ny \xc3\xb8vingsplass for Rogaland Infanteriregiment nr. 8 (IR8) i forbindelse med innf\xc3\xb8ring av en ny h\xc3\xa6rordning i 1911.  Leiren kom som en erstatning for Madlamoen der regimentet hadde m\xc3\xb8tt tidligere. Det ble bygget store vinterisolerte soldatkaserner p\xc3\xa5 grunn av behovet for dette under 1. verdenskrig. Evjemoen viste seg imidlertid lite egnet for IR8, som trakk seg ut etter f\xc3\xa5 \xc3\xa5r. Leiren ble brukt til skoler/oppl\xc3\xa6ring og repetisjons\xc3\xb8velser frem til 2. verdenskrig da tyskerne reetablerte leiren og bygget ut et st\xc3\xb8rre omr\xc3\xa5de i s\xc3\xb8r._NEWLINE_Jens Stoltenberg var blant dem som var inne til f\xc3\xb8rstegangstjeneste p\xc3\xa5 Evjemoen. Stoltenberg var inne 1979\xe2\x80\x931980.\n_START_SECTION_\nFysisk milj\xc3\xb8\n_START_PARAGRAPH_\nEvjemoen ligger ved Evje i Setesdalen ca. 6 mil nord for Kristiansand. Selve leiromr\xc3\xa5det ligger p\xc3\xa5 de relativt flate elvebankene p\xc3\xa5 \xc3\xb8stsiden av elven Otra. Leiren best\xc3\xa5r av to hovedomr\xc3\xa5der, nordre og s\xc3\xb8ndre leir._NEWLINE_Nordre leir, som ble anlagt i perioden 1912 til 1918, best\xc3\xa5r blant annet av en gruppe magasinbygninger fra 1916 som har en h\xc3\xb8y grad av autentisitet. I tilslutning til disse ligger der ogs\xc3\xa5 to tilflyttede magasinbygninger fra siste del av 1800-tallet.  Et omr\xc3\xa5de med lager- og verkstedsbygg ligger inntil et sidespor til Setesdalsbanen. De fleste bygningene her har gjennomg\xc3\xa5tt store endringer, men noen enkeltbygg er fortsatt godt bevart._NEWLINE_S\xc3\xb8ndre leir, som kom til i perioden 1940 til 1945. best\xc3\xa5r blant annet av et sentralt forlegningsomr\xc3\xa5de med kaserner, messebygning og offisersforlegninger. Her er ogs\xc3\xa5 en rekke enkeltbygninger med spesielle funksjoner slik som f.eks. en avlusningsanstalt i tillegg til et bygningsmilj\xc3\xb8 med garasjer, staller, h\xc3\xb8yl\xc3\xb8er (l\xc3\xa5ver) og verkstedbygninger. En tidligere tysk sykestue ligger utenfor stall- og garasjeomr\xc3\xa5det og er i d\xc3\xa5rlig forfatning._NEWLINE_Generelt er bygningene p\xc3\xa5 Evjemoen for en stor del meget godt bevart med intakte eksteri\xc3\xb8rkvaliteter. En del bygninger har ogs\xc3\xa5 originale interi\xc3\xb8rdetaljer som vegg- og takpaneler, d\xc3\xb8rer, gerikter (d\xc3\xb8r- og vinduslister) og trapperekkverk. Det er ogs\xc3\xa5 et forsvarsmuseum der n\xc3\xa5, tilh\xc3\xb8rende Setesdalsmuseet.'